
	Ավտոարտադրողների պաշտոնական ներկայացուցիչերի Ասոցիացիա

	Ավտոարտադրողների պաշտոնական ներկայացուցիչների ասոցիացիայի անունից ողջունում ենք և գնահատում ՀՀ կառավարության ջանքերը՝ ուղղված 2026 թվականի համար էլեկտրամոբիլների ներմուծման արտոնյալ քվոտայի ավելացմանը և ևս 5,000 ավտոմեքենայով սահմանված քանակը երկարաձգելու փաստը։ Այս քայլը կարևոր է Հայաստանի՝ էլեկտրական շարժունակությանն անցումն արագացնելու և շուկայում առաջարկի ընդլայնումն ապահովելու համար։
Հաշվի առնելով, որ միայն Ավտոարտադրողների պաշտոնական ներկայացուցիչների ասոցիացիայի անդամ հանդիսացող կազմակերպությունների արդեն իսկ պատվիրված և պլանավորած ավտոմեքենաների քանակը շուրջ 700-ով գերազանցում է մինչ այս պահը սահմանված 3000 հատ մասնաբաժինը, ինչպես նաև այն, որ այդ մասնաբաժնից օգտվում են նաև կազմակերպություններ, որոնք չեն հանդիսանում ԱՊՆԱ անդամ,  առաջարկում ենք նոր քվոտայի 20 տոկոսը՝ 1,000 ավտոմեքենա, նախատեսել պաշտոնական ներկայացուցիչների համար։ Նախորդ տարիների այս մոտեցումը նպաստել է նոր ապրանքանիշերի մուտքին, ներդրումներին, աշխատատեղերի ստեղծմանը, սպասարկման կենտրոնների զարգացմանը և սպառողների համար երաշխիքային ու հետվաճառքային սպասարկման հասանելիությանը։
Մասնաբաժնի բաշխումը կարող է իրականացվել Էկոնոմիկայի նախարարության հետ համաձայնեցված թափանցիկ չափանիշներով՝ հաշվի առնելով պաշտոնական ներկայացուցչի կարգավիճակը, փաստացի ներմուծումների պատմությունը և հիմնավորված ներմուծման ծրագրերը։ Պաշտոնական ներկայացուցիչները պատրաստ են պահպանել նախորդ տարի գործարկված և իրեն արդարացրած այն մեխանիզմը, որի համաձայն սահմանված ժամկետում չօգտագործված քվոտան վերադարձվում և վերաբաշխվում է այլ տնտեսավարողների միջև։
Կոչ ենք անում այս առաջարկը ներառել որոշման նախագծի քննարկման շրջանակում և համատեղ սահմանել բաշխման, հաշվետվողականության ու չօգտագործված մնացորդի վերաբաշխման հստակ կանոնները։
	
	Հաշվի առնելով, որ անմիջապես ավտոարտադրողի հետ կնքած դիլերական դիստրիբյուտորական պայմանագրի շրջանակում ներմուծում իրականացնող սուբյեկտների կողմից 2026 թվականին հատկացված 3000 հատ չափաքանակից օգոստոսի 1-ի դրությաամբ՝ 7 ամիսների ընթացքում, սպառվել է հատկացված չափաքանակի շուրջ 57%-ը, ելնելով այդ տրամաբանությունից մյուս 5 ամիսների համար նոր չափաքանակից հատկացվել է 500 միավոր տրանսպորտային միջոց։
	



